
U Poreču, 27. ožujka 2026.

-PRIOPĆENJE ZA MEDIJE


USKRS U POREČU: Bogat blagdanski program na Trgu slobode otvara proljetnu sezonu 


Turistička zajednica grada Poreča i Grad Poreč-Parenzo  i ove godine su pripremili raznolik program povodom uskrsnih blagdana. Manifestacija „Uskrs u Poreču“ održat će se na prigodno uređenom Trgu slobode od petka, 3. travnja, do ponedjeljka, 6. travnja 2026. godine. Program donosi spoj tradicije i zabave te ujedno označava početak nove turističke sezone.

Program uskršnjeg vikenda predstavili su na današnjoj konferenciji za medije gradonačelnik Poreča Loris Peršurić, direktor Turističke zajednice grada Poreča, Nenad Velenik te ravnateljica Turističko-ugostiteljske škole Antona Štifanića, Tatjana Gulić Pisarević, čiji će učenici i ove godine aktivno sudjelovati u programu.

[bookmark: _Hlk195096235]„Uskrs u Poreču uvijek je prilika da se okupimo i budemo zajedno, i baš nam je želja da i ove godine svi zajedno proslavimo ove lijepe dane u lijepoj atmosferi. Hvala svima koji sudjeluju u programu – našoj Turističkoj zajednici, Turističko-ugostiteljskoj školi Antona Štifanića, ustanovama, volonterima i svima koji svojim trudom doprinose da Poreč živi i tijekom blagdana. Upravo ta zajednička energija daje poseban šarm svim našim događanjima. Pozivam vas sve da nam se pridružite i zajedno s nama proslavite Uskrs u Poreču.“ rekao je gradonačelnik Loris Peršurić.

Uskrsni vikend donosi pravu feštu za sva osjetila! Posjetitelje očekuje tradicionalni sajam istarskih proizvoda, veseli glazbeni nastupi, zabavne i kreativne radionice za najmlađe te prigodne uskrsne igre. Posebna zvijezda programa bit će „Slatko uskršnje jutro“, koje će u subotu, 4. travnja, od 10 do 12 sati pripremiti učenici i mentori Turističko-ugostiteljske škole Antona Štifanića. Ljubitelji slastica uživat će u autohtonim istarskim delicijama u modernom i klasičnom ruhu, čokoladnoj fontani i mnoštvu drugih slatkih iznenađenja koja će zasigurno razveseliti sve generacije.


„Izuzetno smo ponosni što su učenici i djelatnici naše škole i ove godine uključeni u uskršnje slavlje. Suradnja s Gradom i Turističkom zajednicom predstavlja nam veliku čast, ali i odgovornost, jer smo svjesni koliko je važno njegovati kvalitetu i autentičnost u gastronomiji i ugostiteljstvu. Na ovaj način učenici stječu vrijedno iskustvo u stvarnim uvjetima te aktivno sudjeluju u životu zajednice. Sigurni smo da će „Slatko jutro“ i ove godine oduševiti posjetitelje i postati neizostavan dio ponude,“ izjavila je ravnateljica Tatjana Gulić Pisarević.

Na prigodno uređenom Trgu slobode u petak, subotu i ponedjeljak bit će postavljeno 10-ak štandova na kojima će lokalni proizvođači nuditi med i pčelinje proizvode, maslinova ulja, proizvode od lavande i konoplje, vina, rakije, aromatično bilje i drugo.

Za najmlađe u subotu, 4. travnja se priprema bogat animacijski program – face painting, radionice, igre i zabava uz animatore. Članovi Udruge Capybara iz Poreča će voditi zabavne igre s jajima kao što su pičenje jaja i natjecanje u tucanju jajima, a biti će tu i  „Jajolov“ - lov na blago. Za one malo starije biti će tu i stol za društvene igre te igra koja iz godine u godinu postaje sve popularnija, a idealna je zabava za cijelu obitelj - cornhole. 

Uskršnja nedjelja biti će obilježena već tradicionalnim besplatnim domjenkom za sve prisutne – fritajom sa šparogama i špaletom te obojanim pisanicama i čašom vina. Od 10 do 13 sati posjetitelje će zabavljati Act Positive Trio. 

Tijekom uskrsnih praznika Romanička kuća u Poreču bit će otvorena za posjetitelje uz slobodan ulaz, od 30. ožujka do 6. travnja, svakodnevno od 11 do 17 sati.
Posjetitelji mogu razgledati stalni postav „Kultura stanovanja u Poreču u 19. i 20. stoljeću“, koji kroz tri etaže i sedamdesetak kvadrata izložbenog prostora prikazuje svakodnevni život Porečana.

„Program „Uskrs u Poreču“ i ove je godine osmišljen kao spoj tradicije, lokalnih okusa i kvalitetne zabave na otvorenom. Poseban naglasak stavili smo na autentičnost i uključivanje lokalne zajednice – od proizvođača do učenika koji aktivno sudjeluju u programu. Uskrs nam je važan jer označava početak turističke sezone, a prema najavama možemo očekivati vrlo dobar odaziv gostiju i kvalitetno popunjene kapacitete. Vjerujemo da će i ove godine Trg slobode biti središnje mjesto okupljanja te da će i građani i posjetitelji uživati u blagdanskoj atmosferi Poreča“, izjavio je direktor TZ-a Nenad Velenik.


Manifestacija Uskrs u Poreču još je jedan primjer dobre suradnje između javnog sektora, obrazovnih ustanova i lokalne zajednice, a sve u cilju stvaranja kvalitetne i prepoznatljive destinacijske ponude.



TURISTIČKA ZAJEDNICA GRADA POREČA



Molimo Vas da priopćenje objavite u Vašem mediju.

